หวั่นถูกฟ้องกลับคลังให้สอบเพิ่มปมเช่าที่ราชพัสดุ
คลังตั้งการ์ดรัดกุม สั่งสอบเช่าที่ราชพัสดุที่มีปัญหาเพิ่ม ป้องกันถูกฟ้องกลับ
27 ต.ค. 2557

คลังตั้งการ์ดรัดกุม สั่งสอบเช่าที่ราชพัสดุที่มีปัญหาเพิ่ม ป้องกันถูกฟ้องกลับ
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า ได้สั่งการให้นายกุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ในฐานะประธานสอบข้อเท็จจริงเพิ่มเติม การพิจารณาที่ราชพัสดุ แปลงที่ สป.668 ต.แหลมฟ้าผ่า อ.พระสมุทรเจดีย์ จ.สมุทรปราการ เนื้อที่ประมาณ 20 ไร่ ให้แก่บริษัท เอเชียน มารีน เซอร์วิสส์ ที่ไม่ถูกต้องตามระเบียบของกรม ส่งผลให้รัฐเกิดการสูญเสียผลประโยชน์ โดยการสอบข้อเท็จจริงเพิ่มเติมในครั้งนี้ เพื่อให้การตั้งคณะกรรมการสอบวินัยผู้บริหารของกรมธนารักษ์ที่เกี่ยวข้องมีความรัดกุม รอบคอบที่สุด และไม่มีปัญหาถูกฟ้องกลับได้ในภายหลัง
สำหรับการสอบข้อเท็จจริงเพิ่มเติมครั้งล่าสุดนี้ ไม่มีกรอบเวลาว่าจะต้องดำเนินการเสร็จสิ้นภายในกี่วัน โดยจะให้สอบจนกว่าจะได้รับข้อมูลครบถ้วน ส่วนการตั้งกรรมการสอบวินัยผู้บริหารกรมธนารักษ์ จะต้องทำให้แล้วเสร็จภายใน 3060 วัน ซึ่งจะมีการตั้งกรรมการสอบวินัยได้หรือไม่นั้น ยังต้องรอดูผลสอบ ข้อเท็จจริงเพิ่มเติมก่อน
“ขณะนี้ยังไม่สามารถตั้งกรรมการสอบวินัยกับผู้บริหารกรมธนารักษ์ที่เกี่ยวข้อง ได้ เพราะต้องการสอบข้อเท็จจริงให้ครอบ คลุมทุกประเด็นก่อน จะได้ไม่มีช่องโหว่ ซึ่งหากคณะกรรมการสอบข้อเท็จจริงชี้ว่ามีมูลความผิดจริง ก็ไม่สามารถหลีกเลี่ยงการตั้งกรรมการสอบวินัยได้ เพราะเป็นเรื่องที่ผู้ตรวจราชการรายงานขึ้นมา ไม่ได้เป็นเรื่องร้องเรียนผ่านบัตรสนเท่ห์” นายรังสรรค์ กล่าว
แหล่งข่าวจากกระทรวงการคลัง เปิดเผยว่า นายสมหมาย ภาษี รมว.คลัง ต้องการให้มีการสอบข้อเท็จจริงเพิ่มเติม ว่า ผู้บริหารกรมธนารักษ์ที่เข้าไปมีส่วนเกี่ยวข้องในการให้เช่าที่ราชพัสดุครั้งนี้ มีส่วนรู้เห็นทำให้รัฐเสียหาย หรือว่าไม่รู้ และถูกนักการเมืองในสมัยนั้นหลอกให้ทำ และเพื่อให้ความเป็นธรรมกับทุกฝ่ายที่เกี่ยวข้อง รวมถึงต้องการทราบข้อเท็จจริงเกี่ยวกับการให้บริษัท เอเชียน มารีนฯ รับ ช่วงเช่าต่อจากชุมนุมสหกรณ์โดยไม่มีการเปิดประมูล แทนที่จะให้บริษัท เจนเนอรัล คลังสินค้า ซึ่งเป็นบริษัทอันดับที่ 2 ที่มีสิทธิได้เช่าต่อ
ด้าน นายนริศ ชัยสูตร อธิบดีกรมธนารักษ์ กล่าวว่า การให้เช่าที่ราชพัสดุแปลงที่ สป.668 ได้มีการดำเนินการถูกต้องตามระเบียบของกรมธนารักษ์ สาเหตุที่บริษัท เจนเนอรัล คลังสินค้า ไม่ได้เป็นบริษัทรับเช่าช่วงต่อจากชุมนุมสหกรณ์ เพราะว่าบริษัท เอเชียน มารีน เซอร์วิสส์ มีการใช้ประโยชน์จริงในพื้นที่ธนารักษ์แปลงดังกล่าวมากกว่า
ทั้งนี้ ก่อนหน้านี้คณะกรรมการตรวจ สอบข้อเท็จจริงการทำสัญญาเช่าที่ราชพัสดุ ของบริษัท เอเชียน มารีนฯ พบว่ากรมธนารักษ์คิดค่าธรรมเนียมในอัตราต่ำสุด 30% สวนทางกับนโยบายของกระทรวงการคลังที่ให้เพิ่มมูลค่าให้แก่ที่ราชพัสดุ